รายงานของคณะกรรมการ

ถึงแม้ว่าสภาวะเศรษฐกิจในปี 2002 ยังมีปัจจัยลบสืบเนื่องมาจากปี 2001 ก็ตาม แต่ผลประกอบการ
ของบริษัทฯ ก็เป็นที่น่าพอใจ ดังจะเห็นได้จากยอดขายที่เพิ่มขึ้นอย่างต่อเนื่องตลอดปี

อุตสาหกรรมอีเลคโทรนิคส์ในยุโรปและสหรัฐอเมริกายังอยู่ในสภาวะถดถอย
ทำให้เกิดการแข่งขันที่รุนแรงเนื่องจาก ความต้องการในตลาดโลกมีน้อยกว่ากำลังการผลิต
อย่างไรก็ตาม บริษัท เคซีอี อีเลคโทรนิคส์ จำกัด (มหาชน)
อาศัยการดำเนินงานที่เปี่ยมด้วยประสิทธิภาพของทีมบริหารโดยเฉพาะอย่างยิ่งฝ่ายการตลาดและการขาย
ซึ่งสามารถรักษาและขยายตลาดได้ตามเป้าหมาย
รวมถึงการรณรงค์ที่จะลดต้นทุนการผลิตซึ่งส่งผลให้ผลประกอบการของบริษัทเป็นที่น่าพอใจ

บริษัท เคซีอี อีเลคโทรนิคส์ จำกัด (มหาชน) และบริษัทต่างๆในเครือ ต่างมีผลกำไร ยกเว้นบริษัท
เคซีอี เทคโนโลยี จำกัด ซึ่งเป็นบริษัทย่อยที่เพิ่งเริ่มดำเนินกิจการได้เพียง 2 ปี แต่อย่างไรก็ตาม

ปี 2545 บริษัท เคซีอี เทคโนโลยี จำกัด มีผลประกอบการ ขาดทุนเพียง 15.2 ล้านบาท
จากรายได้จำนวน 1,161 ล้านบาท ซึ่งลดลงอย่างมากเมื่อเทียบกับผลประกอบการในปี 2544
ซึ่งขาดทุนเป็นจำนวน 250.4 ล้านบาท จากรายได้จำนวน 363 ล้านบาท

บริษัท เคซีอี อีเลคโทรนิคส์ จำกัด(มหาชน)มียอดขาย 1,793 ล้านบาทและมีกำไรสุทธิ 18
ล้านบาท บริษัท เค ซี อี อินเตอร์เนชั่นแนล จำกัด มียอดขาย 1,066 ล้านบาทและมีกำไรสุทธิ
126.3 ล้านบาท บริษัท ไทยลามิเนต แมนูแฟคเจอร์เรอร์ จำกัด มียอดขาย 429
ล้านบาทและมีกำไรสุทธิ 44.2 ล้านบาท

รายได้สุทธิของกลุ่ม KCE ในรอบปี 2545 สูงกว่าปีที่ผ่านมาเป็นจำนวน 116 ล้านบาท หรือเพิ่มขึ้น
ร้อยละ 3.31ส่วนกำไรสุทธิเพิ่มขึ้นเป็นจำนวนเงิน 144.9 ล้านบาท หรือร้อยละ 4.528

แม้ว่าสภาพทางการตลาดของอุตสาหกรรมอีเลคโทรนิคส์ในปี 2002
ยังคงอยู่ในสภาวะที่ไม่เอื้ออำนวย แต่บริษัท เคซีอี อีเลคโทรนิคส์ จำกัด(มหาชน)
ก็ยังสามารถแก้ไขสถานการณ์ได้ดีและสามารถตอบสนองความต้องการของลูกค้า
โดยการนำเทคโนโลยีที่นำสมัยและวิธีการผลิตที่มีประสิทธิภาพมาใช้
รวมทั้งความได้เปรียบในระบบเครือข่ายทางการตลาด การขาย
และช่องทางการจัดจำหน่ายซึ่งกระจายอยู่รอบโลกและสามารถอำนวยความสะดวกให้แก่ลูกค้าได้อย่างทันท่วงที
มีศูนย์รวมการจัดการคลังสินค้าแบบครบวงจร ทีมวิศวกรซึ่งมีความชำนาญและเชื่อถือได้
รวมถึงทีมบริหาร การจัดการที่ครอบคลุมไปทั่วโลก ทั้งในยุโรป สหรัฐอเมริกา สิงคโปร์ ในปี 2002
ทางบริษัทได้เปิดสาขาที่ประเทศเกาหลี
และร่วมมือกับบริษัทในประเทศญี่ปุ่นเพื่อขยายตลาดในประเทศนั้น
ส่วนตลาดในประเทศก็มีการขยายตัวอย่างต่อเนื่องเช่นกัน

ในช่วงเดือนมีนาคม 2545 บริษัท เคซีอี เทคโนโลยี จำกัด ได้เริ่มเปิดดำเนินการในส่วนขยายที่ 2
เพื่อขยายกำลังการผลิตแผงวงจรพิมพ์ชั้นใน (Inner Layer)
และตามด้วยการขยายกำลังการผลิตวงจรพิมพ์ชั้นนอก (Outer Layer) ในเดือนตุลาคม
ของปีเดียวกัน ซึ่งกำลังการผลิตในส่วนที่ 2 นี้ ได้เสร็จสมบูรณ์ในปลายปี 2545

บริษัท ไทยลามิเนต แมนูแฟคเจอร์เรอร์ จำกัด อยู่ในระหว่างการขยายกำลังการผลิต แผ่นลามิเนต
(Laminate) ซึ่งเป็นวัตถุดิบที่ใช้ในการผลิตแผงวงจรพิมพ์ โดยก่อสร้างอาคารหลังใหม่
ซึ่งแล้วเสร็จในเดือน มกราคม 2546
และคาดว่าการติดตั้งเครื่องจักรจะแล้วเสร็จและพร้อมดำเนินการในเดือนพฤษภาคมนี้

ในปี 2545 บริษัท เคซีอี อีเลคโทรนิคส์ จำกัด (มหาชน) บริษัท เค ซี อี อินเตอร์เนชั่นแนล
จำกัด และบริษัท เคซีอี เทคโนโลยี จำกัด (บริษัทย่อย) ได้รับการรับรองมาตรฐาน ISO 14001
ซึ่งเป็นมาตรฐานการจัดการด้านสิ่งแวดล้อม ยิ่งไปกว่านั้นในปัจจุบันทางบริษัทฯ
กำลังเตรียมการเพื่อให้ได้รับการรับรองมาตราฐาน ISO/TS 16949
ซึ่งเป็นมาตรฐานใหม่ที่มาแทนที่ ISO 9000 และคาดว่าจะแล้วเสร็จในปี 2546 นี้

ในโลกปัจจุบันนี้ ธุรกิจต่างๆมีความไม่แน่นอนทั้งทางด้านเศรษฐกิจ และการเมือง แต่สำหรับบริษัท
เคซีอี อีเลคโทรนิคส์ จำกัด (มหาชน) และบริษัทในเครือ
ต่างก็ได้เตรียมการและมีความพร้อมเป็นอย่างดี ในการที่จะรับมือกับเหตุการณ์ท้าทายต่างๆเหล่านั้น

ท้ายที่สุดนี้ บริษัท เคซีอี อีเลคโทรนิคส์ จำกัด (มหาชน) และบริษัทในเครือ
ขอแสดงความขอบคุณต่อท่านผู้ถือหุ้น สถาบันการเงิน ลูกค้าทั้งหลาย และบริษัทผู้ขาย (Suppliers)
ที่ได้ให้การสนับสนุนกิจกรรมของบริษัทฯด้วยดีตลอดมา
และขอขอบคุณพนักงานทุกคนที่ได้ปฎิบัติงานอย่างเต็มความสามารถในรอบปีที่ผ่านมา บริษัท ฯ
หวังเป็นอย่างยิ่งว่าคงจะได้รับการสนับสนุนและความร่วมมือจากทุกท่านที่กล่าวมาด้วยดีตลอดไป